**De n-ai fi fost, femeie**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De n-ai fi fost, femeie, bărbaţii toţi din lut

Erau de la geneza lumii noastre până azi,

Toţi oale şi ulcele şi gropi s-ar fi făcut

De-atâta-nsingurare, dorinţă şi necaz.

De n-ai fi fost, femeie, bărbaţii din granit

S-ar fi-ntrupat, ca munţii, şi-ar fi rămas statui,

Din pieptul lor cetate măiastra-ar fi clădit,

Dar zidurile-i triste nu foloseau nicicui.

De n-ai fi fost, femeie, bărbaţii, din oţel

Se prefăceau în săbii ce cu tăişul rece

Le spintecau simţirea, şi nesimţind defel

Treceau prin timp sihaştrii cum orice pustnic trece.

Dar te-ai născut, femeie, din coasta lui Adam

Şi-n loc de coastă, suflet a căpătat bărbatul,

Şi dragoste de tine... de nu o căpătam

Azi nu-mpărţiam cu tine iubirea şi păcatul!

O, câtă desfătare şi câte bucurii

Ne-ai oferit, alăturea fiindu-ne, femeie!

Noi fără al tău zâmbet nici nu ştiam zâmbi,

Şi fără zâmbet, viaţa, e palidă scânteie.

Îţi mulţumim, femeie, azi, pentru că exişti

Şi-aduci culoare, cântec şi vis în preajma noastră.

Ne iartă, câteodată, îţi facem ochii trişti,

Dar imperfecţi, noi umplem un gol.... în viaţa voastră!

8.03.2018